de Alexandra Pele 21.12.2015

Judeţele “codaşe” ale Românie vor face progrese modeste sau nesemnificative în 2016 pentru a recupera decalajele faţă de regiunile mai bine dezvoltate ale ţării, reiese din Prognoza în profil teritorial – varianta de toamnă, publicată joi de Comisia Naţională de Prognoză.

Creştere economică

Economia din 17 judeţe ale României nu va depăşi 10 miliarde de lei în 2016. Alte 17 judeţe din ţară vor avea un PIB cuprins între 10 şi 20 de miliarde de lei.

PIB-ul a patru judeţe (Iaşi, Ilfov, Braşov şi Prahova) va fi între 20 şi de 30 de miliarde de lei, în vreme ce PIB-ul a trei judeţe va fi de peste 30 de miliarde de lei, reiese din calculele Comisiei.

Economia Municipiului Bucureşti va atinge nivelul de 182,5 miliarde de lei, mai mult decât valoarea cumulată a economiilor următoarelor şase judeţe din topul celor mai mari judeţe în funcţie de valoarea PIB.

Judeţele Mehedinţi şi Covasna vor înregistra în 2016 cel mai mic PIB din România, de 5,4 miliarde de lei.

PIB-ul din opt judeţe din România va creşte într-un ritm superior creşterii economice prognozate la nivel naţional, de 4,1%. Este vorba despre Braşov, Sibiu, Gorj, Argeş şi Olt – cu o creştere reală a PIB de 4,2%, Dolj (4,3%), Constanţa (4,4%) şi Prahova – judeţul care va înregistra cea mai mare creştere economică din România, de 4,5% .

Opt judeţe şi municipiul Bucureşti vor avea o creştere de 4,1%, în linie cu proiecţia de la nivel naţional.

Judeţele cu cea mai slabă evoluţie din punct de vedere al creşterii economice sunt Giurgiu (3,6%) şi Ialomiţa (3,7%).

Foarte puţine regiuni vor reuşi să recupereze din decalaje în 2016.

Astfel, în majoritatea judeţelor unde economia nu depăşeşte 10 miliarde de lei, creşterea economică de anul viitor este estimată a fi sub media de la nivel naţional.

Judeţul Olt (cu un PIB de puţin peste 10 miliarde) va avea o creştere economică de 4,2% în 2016. În linie cu economia naţională vor creşte trei judeţe cu un PIB sub 10 miliarde de lei, respectiv Sălaj, Covasna şi Satu Mare, restul regiunilor cu un PIB mai mic de 10 miliarde de lei urmând să crească într-un ritm mai lent decât media naţională.

Productivitate

În ceea ce priveşte evoluţia PIB-ului pe cap de locuitor, indicator ce denotă productivitatea unei regiuni, acesta depăşete 10.000 de euro în cinci judeţe şi în municipiul Bucureşti. Judeţele în cauză sunt cei mai mari poli de dezvoltare ai României, respectiv Ilfov, Timiş, Cluj, Braşov şi Constanţa.

La coada clasamentului se află cinci judeţe unde PIB-ul pe cap de locuitor nu depăşeşte 5.000 de euro. Trei dintre acestea sunt în regiunea de nord-est (Neamţ, Botoşani şi Vaslui).

Piaţa muncii

CNP estimează că unu din zece vasluieli şi teleormăneni nu va avea un loc de muncă în 2016. Cea mai mică rată a şomajului de la nivel naţional se va înregistra în Timiş, de 1,4%.

La nivel naţional, rata şomajului ar urma să coboare la 4,8% în 2016. Doar 17 judeţele din ţară ar urma să aibă un şomaj mai mic de acest nivel.

Numărul mediu de salariaţi va creşte în toate judeţele din ţară. Cel mai puţin se vor majora colectivele de salariaţi din Dolj, Vâlcea şi Dâmboviţa.

La polul opus se află judeţul Covasna, unde numărul mediu de salariaţi va creşte cu 4,8%. Chiar şi aşa, în 2016, numărul mediu de salariaţi din Covasna va continua să fie unul dintre cele mai mici de la nivel naţional, de circa 49.500 de persoane.

Salarii

Cele mai bine plătite locuri de muncă vor continua să fie cele din regiunea Bucureşti-Ilfov. În alte trei judeţe din ţară, salariul mediu net va depăşi 2.000 de lei pe lună – Argeş, Timiş şi Cluj. Cele mai mici salarii vor fi plătite de angajatorii din Harghita – 1.317 lei. De altfel, salariile din Harghita sunt şi cele care vor consemna cea mai redusă creştere în 2016, de 4,8%.

Angajaţii din Maramureş şi cei din Olt se vor bucura de cele mai ample creşteri salariale, de 8,6% respectiv 8,4%, reiese din estimările CNP.

Principalii indicatori economici pentru fiecare județ :

Cei mai importanţi indicatori ai dezvoltării economice din 2016, pe judeţe